List Efezanom 6 kapitola

Milí bratia a sestry,

mesiac jún nám definitívne prináša myšlienku na obdobie leta, prázdnin a rôznych apoštolských aktivít, ktoré sa v ňom odohrávajú. My saleziáni máme jednu zásadnú odpoveď na to, čo sa okolo nás deje: venovať sa výchove mladých. Je isté, že spoločnosť a jej nastavenia sú obrovským Goliášom proti ktorému sa môžeme cítiť slabý a bezmocný. Množstvo mladých stráca zmysel pre Božie veci, vzďaľujú sa od modlitby, od sv. omše, často sa nenechajú pritiahnuť našimi ponukami. To všetko však nesmie byť dôvodom našej rezignácie. Našou úlohou je uvažovať, modliť sa, túžiť po tom, aby našli v Kristovi spoľahlivého priateľa na ich životnej ceste.

Ak chceme mať v sebe tieto túžby pre nich, musíme ich mať aj pre nás. Mladých neposielame ku Kristovi, ale ich privádzame k nemu, ako tí, ktorí už prešli nejakí ten kúsok cesty s Ním. Z tohto dôvodu aj my potrebujem investovať do času s ním, investovať do rozhovoru s ním a k tomu sa nám výsostne ponúkajú časy duchovných cvičení, na ktoré je potrebné ísť s odhodlaním objaviť to, čo Pán od nás čaká v týchto chvíľach našich dejín, osobných i tých celosvetových.

S týmito myšlienkami prijmime slová sv. Pavla, ktorými uzatvára svoj list komunite v Efeze. Prvých 9 veršov tejto kapitoly prináša povzbudenie do starostlivosti o veľmi silné sociálne vzťahy: vzťah medzi rodičmi a deťmi a medzi pánmi a otrokmi.

1 **Deti,** poslúchajte svojich rodičov v Pánovi, lebo je to spravodlivé. 2 Cti svojho otca i matku, to je prvé prikázanie s prisľúbením: 3 Aby ti dobre bolo a aby si dlho žil na zemi. 4 A vy, **otcovia**, nedráždite svoje deti k hnevu, ale vychovávajte ich prísne a napomínajte ich v Pánovi. 5 **Otroci**, poslúchajte pozemských pánov s bázňou a chvením z úprimného srdca ako Krista. 6 Neslúžte iba naoko, ako tí, čo sa chcú páčiť ľuďom, ale ako Kristovi služobníci, ktorí z tej duše plnia Božiu vôľu. 7 A slúžte ochotne, ako Pánovi a nie ako ľuďom. 8 Veď viete, že každý, aj otrok, aj slobodný, dostane od Pána odmenu, ak urobí niečo dobré. 9 A vy, **páni**, správajte sa k nim takisto a prestaňte sa vyhrážať, veď viete, že aj ich, aj váš Pán je v nebi a on nenadŕža nikomu.

Text nám naznačuje, že úsilie o dobré vzťahy má vždy dve stránky. Preto jedným z bodov našej meditácie môže byť pohľad na naše napätia vo vzťahoch – či už vertikálnych alebo horizontálnych. Pozrime sa na to, čo by mali robiť tí druhí, ale nezabúdajme aj na to, čo by sme mohli a mali robiť my. A ak sa nám pohľad na otrokov a pánov zdá niečo archaické, skúsme uvažovať o našej službe iným, či náhodou nezostala ušomraná a otrocká, bez bázne, bez úprimného srdca. A zrazu zistíme, že text zostáva pre nás veľmi aktuálny.

Druhá časť textu nám prináša krásnu, pre niekoho možno aj pohoršujúcu metaforu, v ktorej je kresťan pripodobnení gladiátorovi. Kresťanský život je odhodlanie bojovať. Ako často podliehame predstave, že veriť znamená vstúpiť do pokojných vôd. Veď keď veríme, všetko by malo ísť hladko a pekne. Takéto falošné presvedčenie je veľmi nebezpečné. Zlo bude stále okolo nás a treba sa na to pripraviť. Avšak nespoliehame sa na vlastné sily, ale na Pánovu silu, ako to hovorí hneď úvodný desiaty verš.

10 Napokon upevňujte sa v Pánovi a v sile jeho moci. 11 Oblečte si Božiu výzbroj, aby ste mohli čeliť úkladom diabla. 12 Lebo nás nečaká zápas s krvou a telom, ale s kniežatstvami a mocnosťami, s vládcami tohoto temného sveta, so zloduchmi v nebeských sférach. 13 Preto si vezmite Božiu výzbroj, aby ste mohli v deň zla odolať, všetko prekonať a obstáť! 14 Stojte teda: bedrá si prepášte pravdou, oblečte si pancier spravodlivosti 15 a obujte si pohotovosť pre evanjelium pokoja! 16 Pri všetkom si vezmite štít viery, ktorým môžete uhasiť všetky ohnivé šípy zloducha! 17 A zoberte si aj prilbu spásy a meč Ducha, ktorým je Božie slovo! 18 Vo všetkých modlitbách a prosbách sa modlite v každom čase v Duchu! A v ňom vytrvalo bdejte a proste za všetkých svätých! 19 Aj za mňa, aby mi bola daná reč, keď otvorím ústa, a aby som smelo zvestoval tajomstvo evanjelia, 20 ktorého vyslancom som aj v okovách, aby som mal v ňom odvahu hovoriť, ako som povinný.

Pred kresťanom teda stoja veľmi konkrétne úlohy:

Obstáť v skúškach, byť v službe pravdy a spravodlivosti, brániť sa štítom viery, mať ochotu byť v službe evanjelia. Služba pravdy od nás vyžaduje rásť v poznaní, spravodlivosť zase to, aby sme sa zaujímali o druhých a v neposlednom rade je kresťan povolaný byť v službe evanjelizácie. Druhá časť tejto kapitoly nás priam pobáda, aby sme uvažovali o našej účasti na duchovných cvičeniach, kde by sme takúto výzbroj mohli dostať.

A napokon sa pozrime na záverečné slová tohto listu. V nich nám vystupuje do popredia jednoduchá ľudská črta sv. Pavla. Vidíme v nej ako múdrosť a učenie má svoj základ v milej ľudskej úprimnosti. Pavol píše:

 21 Chcem, aby ste aj vy vedeli, čo je so mnou a čo robím. Všetko vám rozpovie Tychikus, milovaný brat a verný služobník v Pánovi, 22 ktorého som k vám práve na to poslal, aby ste sa dozvedeli, čo je s nami, a aby potešil vaše srdcia. 23 Pokoj bratom aj láska s vierou od Boha Otca i od Pána Ježiša Krista. 24 Milosť so všetkými, čo milujú nášho Pána Ježiša Krista v neporušenosti.

Tento záver nás upozorňuje, že všetko vznešené a duchovné má byť spojené s jednoduchým a ľudským. A je pravda, že na ceste kresťanského a saleziánskeho rastu musíme dbať aj na ľudskú zrelosť, ktorá je predpokladom, tak potom ešte viac platí, aby sme kvôli veľkým duchovným hodnotám neprestali byť ľuďmi, ktorí sa vedia otvoriť, podeliť, porozprávať a potešiť srdce iného. V jednoduchosti a úprimnosti. Tak nám Pán Boh pomáhaj.

Všetkým prajem krásne a apoštolskou láskou naplnené leto.